Document ID: 32004D0667

KOMISSION PÄÄTÖS,
tehty 27 päivänä syyskuuta 2004,
komission päätöksen 2004/145/EY muuttamisesta yhden yhteisön vertailulaboratorion toimintaan Yhdistyneessä kuningaskunnassa kansanterveyttä koskevan eläinlääkinnän alalla (biologiset riskit) vuodeksi 2004 annettavan taloudellisen tuen osalta
(tiedoksiannettu numerolla K(2004) 3547)
(ainoastaan englanninkielinen teksti on todistusvoimainen)
(2004/667/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 28 artiklan 2 kohdan,
sekä katsoo seuraavaa:
(1)
Yhteisön taloudellisesta tuesta eräiden yhteisön vertailulaboratorioiden toimintaan kansanterveyttä koskevan eläinlääkinnän alalla (biologiset riskit) vuodeksi 2004 12 päivänä helmikuuta 2004 tehdyllä komission päätöksellä 2004/145/EY (2) myönnetään näille laboratorioille yhteisön taloudellista tukea tiettyjen tehtävien ja velvollisuuksien hoitamiseen.
(2)
Osana vuoden 2003 työohjelmaa yhteisön TSE-vertailulaboratorio (CRL - Weybridge, Yhdistynyt kuningaskunta) on kehittänyt yhteisön BSE-seurantaohjelman tulosten analyysin perusteella maan BSE-aseman alustavaa ja jatkuvaa arviointia varten yhdennetyn lähestymistavan, johon sisältyy yksittäisten maiden BSE-seurantatulosten arviointia koskeva epidemiologinen malli.
(3)
Jäsenvaltioiden asiantuntijoiden kanssa olisi järjestettävä seminaari, jotta he oppisivat käyttämään mallia. Koska malli on monimutkainen ja vaatii sekä tilastoihin että eläintautien epidemiologiaan liittyvää kokemusta, kustakin jäsenvaltiosta olisi kutsuttava kaksi asiantuntijaa. Alkuvaiheessa saatetaan lisäksi tarvita CRL:n asiantuntija-apua, kun jäsenvaltiot käyttävät mallia omien seurantaohjelmiensa arviointiin. Näin ollen CRL:n vuotuiseen työohjelmaan suunnattua yhteisön taloudellista tukea olisi lisättävä seminaareista ja asiantuntija-avusta koituvien lisäkustannusten kattamiseksi.
(4)
Olisi sovellettava päätöksen 90/424/ETY 28 artiklan mukaisesti vertailulaboratorioiden toimintaan myönnettävästä yhteisön taloudellisesta tuesta 29 päivänä tammikuuta 2004 annetun komission asetuksen (EY) N:o 156/2004 (3) säännöksiä.
(5)
Päätöstä 2004/145/EY olisi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2004/145/EY seuraavasti:
1)
Korvataan 6 artiklan 2 kohta seuraavasti:
”2. Edellä 1 kohdassa mainitun taloudellisen tuen enimmäismääräksi vahvistetaan 417 000 euroa 1 päivän tammikuuta 2004 ja 31 päivän joulukuuta 2004 väliseksi ajaksi.”
2)
Korvataan 6 artiklan 3 kohta seuraavasti:
”3. Yhteisön taloudellinen tuki teknisten seminaarien järjestämiseen on enintään 105 000 euroa. Asetuksen (EY) N:o 156/2004 4 artiklan mukaisesti edellä 1 kohdassa mainittu laboratorio voi poikkeuksellisesti saada taloudellista tukea, jos sen yleisen seminaarin osallistujamäärä on enintään 50 henkilöä.”
2 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 27 päivänä syyskuuta 2004.

Labels: 7
0
19
5